b'\n_START_ARTICLE_\nArt fang\n_START_PARAGRAPH_\n\xc3\x89s conegut com a art fang, aquelles representacions artesanals art\xc3\xadstiques pr\xc3\xb2pies de l\'\xc3\xa9tnia fang. L\'art fang \xc3\xa9s essencialment l\'estatu\xc3\xa0ria de culte dels avantpassats i les m\xc3\xa0scares de les societats inici\xc3\xa0tiques._NEWLINE_El tema \xc3\xbanic de l\'estatu\xc3\xa0ria ritual dels fang \xc3\xa9s "l\'avantpassat en meditaci\xc3\xb3". Tots els objectes coneguts s\xc3\xb3n personatges nus, homes o dones, amb cara pensarosa, amb els bra\xc3\xa7os plegats al pit i un pot d\'ofrena o un corn a les mans. L\'est\xc3\xa0tua es col\xc2\xb7loca sobre un cofre reliquiari amb les restes de l\'avantpassat. _NEWLINE_L\'est\xc3\xa0tua de fusta t\xc3\xa9 un nom propi igual que una persona viva, i \xc3\xa9s el s\xc3\xadmbol visual de la continu\xc3\xaftat i la perpetuaci\xc3\xb3 de llinatge o del clan. Aquestes figures o guardians de reliquiari, anomenades byeri o eyema byeri, s\xc3\xb3n alhora objecte escult\xc3\xb2ric i creen\xc3\xa7a, l\'expressi\xc3\xb3 visualitzada de la mediaci\xc3\xb3 necess\xc3\xa0ria entre els vius i els morts. Jugaven un paper important en la iniciaci\xc3\xb3 dels joves, que despr\xc3\xa9s d\'un aprenentatge al bosc i d\'aprendre la genealogia del clan, visitaven els byeri i els ossos dels avantpassats. Aquestes pr\xc3\xa0ctiques es van mantenir fins a mitjan segle\xc2\xa0xx.'